Temeljem članka 13. stavak 8. Zakona o zaštiti od požara („Narodne novine“ broj 92/10, 114/22) i članka 29. Statuta Općine Gornja Rijeka („Službeni glasnik Koprivničko-križevačke županije“, broj 1/18, 5/20. i 3/21), Općinsko vijeće Općine Gornja Rijeka na 24. sjednici održanoj 27. veljače 2025. godine donosi

**IZVJEŠĆE**

**o stanju zaštite od požara i stanju provedbe Godišnjeg provedbenog plana unaprjeđenja zaštite od požara za područje na području Općine Gornja Rijeka za 2024. godinu**

# UVOD

Zaštita od požara uređena je Zakonom o zaštiti od požara ("Narodne novine", broj 92/10, 114/22) (u daljnjem tekstu: *Zakon*) i predstavlja sustav koji se sastoji od planiranja, propisivanja i provođenja kao i financiranja mjera zaštite od požara te ustrojavanja subjekata koji provode zaštitu od požara. Zaštitu od požara provode, osim fizičkih i pravnih osoba, i pravne osobe i udruge koje obavljaju vatrogasnu djelatnost i djelatnost civilne zaštite kao i jedinice lokalne te područne (regionalne) samouprave. Svaka fizička i pravna osoba, tijelo državne vlasti te jedinica lokalne i područne (regionalne) samouprave dužni su djelovati na način kojim ne mogu izazvati požar.

Jedinice lokalne i područne (regionalne) samouprave, temeljem članka 13. stavka 1. *Zakona*, donose Plan zaštite od požara za svoje područje na temelju Procjene ugroženosti od požara, po prethodno pribavljenom mišljenju nadležne policijske uprave i vatrogasne zajednice. Planom zaštite od požara općine i gradovi definiraju subjekte odgovorne za provođenje vatrogasne djelatnosti.

Jedinice lokalne i područne (regionalne) samouprave na temelju Procjene ugroženosti donose Godišnji provedbeni plan unapređenja zaštite od požara za svoje područje za čiju provedbu će osigurati financijska sredstva. Godišnji provedbeni planovi unapređenja zaštite od požara gradova i općina donose se na temelju godišnjeg provedbenog plana unapređenja zaštite od požara Županije.

Sukladno članku 13. stavak 8. Zakona, predstavničko tijelo jedinice lokalne samouprave jednom godišnje razmatra Izvješće o stanju zaštite od požara na svom području i stanju provedbe Godišnjeg provedbenog plana unaprjeđenja zaštite od požara.

# NORMATIVNI USTROJ I UREĐENJE

Dokumenti zaštite od požara Općine Gornja Rijeka kojima se uređuju organizacija i mjere zaštite od požara su Procjena ugroženosti od požara i tehnološke eksplozije, Plan zaštite od požara te Godišnji provedbeni plan unapređenja zaštite od požara.

Općinsko vijeće Općine Gornja Rijeka je na svojoj 30. sjednici održanoj dana 8. veljače 2017. godine, donijelo Odluku o donošenju Procjene ugroženosti od požara i tehnološke eksplozije za Općinu Gornja Rijeka („Službeni glasnik Koprivničko-križevačke županije“, broj 2/17), po prethodno pribavljenim mišljenjima Vatrogasne zajednice Općine Gornja Rijeka i Ministarstva unutarnjih poslova, te Zaključak o donošenju Plana zaštite od požara i tehnoloških eksplozija Općine Gornja Rijeka (KLASA: 214-01/17-01/13, URBROJ: 2137/25-17-2 od 23. studenoga 2017.).

Općinsko vijeće Općine Gornja Rijeka je na 17. sjednici održanoj 14. prosinca 2023. godine donjelo Godišnji provedbeni plan unaprjeđenja zaštite od požara za područje Općine Gornja Rijeka za 2024. godinu („Službeni glasnik Koprivničko – križevačke županije“, broj 8/23).

Posebne mjere zaštite od požara na poljoprivrednom zemljištu na području Općine Gornja Rijeka radi sprječavanja pojave i širenja požara na istom, određene su Odluku o agrotehničkim mjerama i mjerama za uređivanje i održavanje poljoprivrednih rudina te mjerama zaštite od požara na poljoprivrednom zemljištu na području Općine Gornja Rijeka (“Službeni glasnik Koprivničko – križevačke županije”, broj 11/19).

Općinsko vijeće Općine Gornja Rijeka je na 15. sjednici održanoj 31. svibnja 2019. godine donijelo Odluku o agrotehničkim mjerama i mjerama za uređivanje i održavanje poljoprivrednih rudina te mjerama zaštite od požara na području Općine Gornja Rijeka („Službeni glasnik Koprivničko-križevačke županije“, broj 9/19), kojom su propisane posebne mjere zaštite od požara koje su vlasnici odnosno posjednici poljoprivrednog zemljišta dužni poduzimati radi sprečavanja pojave i širenja požara na poljoprivrednom zemljištu. Navedenom Odlukom zabranjeno je spaljivanje korova i biljnog otpada kao i paljenje vatre na otvorenom prostoru u razdoblju od 1. lipnja do 30. rujna tekuće godine. Zabranjeno je spaljivanje korova i biljnog otpada kao i paljenje vatre na otvorenom prostoru za vrijeme jakog vjetra kao i noću od 19.00 do 5.00 sati. Paljenje vatre u razdoblju od 1. listopada do 31. svibnja može se obavljati ako je osoba prethodno obavijestila o tome neposredno ili putem telefona nadležnu vatrogasnu postrojbu i od iste ishodila odobrenje za loženje vatre na otvorenom prostoru ovisno o prosudbi opasnosti za nastanak požara sukladno raspoloživim podacima o namjeravanom loženju vatre na otvorenom prostoru.

# ORGANIZACIJA VATROGASTVA

Operativne snage vatrogastva temeljna su operativna snaga sustava civilne zaštite koje djeluju u sustavu civilne zaštite u skladu s odredbama posebnih propisa kojima se uređuje područje vatrogastva.

Na području Općine Gornja Rijeka djeluje Vatrogasna zajednica Općine Gornja Rijeka u koju su udružena sljedeća dobrovoljna vatrogasna društva: DVD Deklešanec 2004, DVD Dropkovec, DVD Gornja Rijeka, DVD Kolarec, DVD Kostanjevec Riječki.

Pregled aktivnosti provedenih u 2024.god.:

* provođenje preventivnih mjera: dežurstva i ophodnje svih društava posebice u vrijeme paljenja trave, korova i „Uskrsnih krjesova“,
* provođenje osposobljavanja i usavršavanja vatrogasnih kadrova putem teorijske nastave, praktičnim, kondicijskim i tjelesnim vježbama,
* donošenje Financijskog plana i Godišnjeg programa rada,
* provjera ispravnosti postojeće opreme i vozila,
* provođenje vježbi,
* obavješćivanje stanovništva o zabrani spaljivanja u ljetnim mjesecima putem letaka i javnih medija (suzbijanje požara otvorenog tipa),
* održavanje sastanaka Zapovjedništva,
* provođenje teorijske nastave i praktičnih vježbi prema vježbovniku s operativom,
* obilježavanje dana Sv. Florijana,
* obavljeni su redovni liječnički pregledi operativne postrojbe,
* čišćenje spremišta i garaža te održavanje opreme i vozila,
* rad na promociji vatrogasne službe i primanje mladih članova.

# FINANCIRANJE

Sukladno Zakonu o vatrogastvu („Narodne novine“, broj 125/19), sredstva za financiranje vatrogasne djelatnosti i aktivnosti dobrovoljnih vatrogasnih društava i vatrogasnih zajednica te za opremanje njezinih članica, osiguravaju se u proračunu jedinice lokalne samouprave čije područje pokrivaju.

Proračunom Općine Gornja Rijeka za 2024. godinu, za vatrogastvo izdvojena su sredstva u ukupnom iznosu od 21.000,00 eura.

# STANJE PROVEDBE PROVEDBENOG PLANA UNAPREĐENJA ZAŠTITE OD POŽARA NA PODRUČJU OPĆINE GORNJA RIJEKA ZA 2024. GODINU

1. Općina Gornja Rijeka ima usvojenu Procjenu ugroženosti od požara i tehnološke eksplozije te Plan zaštite od požara sukladno s člankom 13. Zakona o zaštiti od požara (“Narodne novine”, broj 92/10, 114/22) i člankom 5. Pravilnika o planu zaštite od požara (“Narodne novine”, broj 51/12). Procjenu ugroženosti od požara i tehnološke eksplozije te Plan zaštite od požara potrebno je ažurirati.
2. Općinsko vijeće Općine Gornja Rijeka kontinuirano ažurira akte sa sadržanim potrebnim mjerama za uređivanje i održavanje poljoprivrednih rudina, sukladno odredbama članka 12. Zakona o poljoprivrednim zemljištu (“Narodne novine”, broj 20/18, 115/18, 98/19, 57/22).
3. Nije osiguran je potreban broj operativnih vatrogasaca sukladno izračunu o potrebnom broju vatrogasaca iz Procjene ugroženosti od požara i tehnološke eksplozije za Općinu Gornja Rijeka te Plan zaštite od požara.
4. Općina Gornja Rijeka omogućuje nesmetano obavljanje inspekcijskog nadzora od strane Službe civilne zaštite Koprivnica – Odjel inspekcije te postupa po zahtjevima i naredbama inspektora.
5. Općina Gornja Rijeka je osigurala opremanje vatrogasnih postrojbi sukladno Pravilniku o minimum tehničke opreme i sredstva vatrogasnih postrojbi (“Nardne novine”, broj 43/95), Pravilniku o minimum opreme i sredstva za rad određenih vatrogasnih postrojbi dobrovoljnih vatrogasnih postrojbi dobrovoljnih vatrogasnih društva (“Narodne novine”, broj 91/02), Pravilniku o tehničkim zahtjevima za zaštitu i drugu osobnu opremu koju pripadnici vatrogasne postrojbe koriste prilikom vatrogasne intervencije (“Narodne novine”, broj 31/11), odnosno temeljem važeće Procjene ugroženosti od požara i tehnološke eksplozije za Općinu Gornja Rijeka i Plan zaštite od požara za Općinu Gornja Rijeka.
6. Od distributera vode na području Općine Gornja Rijeka tražiti redovito provođenje ažuriranja podataka o javnoj hidrantskoj mreži (položaj i ispravnost hidranata), redovito provođenje geodetskog snimanja vanjskih hidranata, ucrtavanja lokacija hidranata kao i segmenata naselja na odgovarajuće karte te dostavu istih na korištenje središnjim vatrogasnim postrojbama.

# ZAKLJUČAK

Stanje zaštite od požara na području Općine Gornja Rijeka je zadovoljavajuće, a kako bi se isto i održalo, potrebno je uskladiti odredbe Procjene ugroženosti od požara i tehnološke eksplozije i Plana zaštite od požara za Općinu Gornja Rijeka te osigurati potreban broj operativnih vatrogasaca kao i provoditi stalnu edukaciju stanovništva o opasnosti nastanka požara kao i preventivnom djelovanju.

S ciljem podizanja operativne spremnosti vatrogasne postrojbe potrebno je kontinuirano provoditi osposobljavanje i usavršavanje pripadnika istih te pristupiti nabavci nove opreme i sredstava kao i održavanju postojeće, te sustavno raditi na uključivanju što većeg broja mladih u vatrogasne postrojbe.

**OPĆINSKO VIJEĆE OPĆINE GORNA RIJEKA**

KLASA: 245-01/25-01/02

URBROJ: 2137-25-25-2

Gornja Rijeka, 27. veljače 2025.

 **PREDSJEDNIK:**

 Stjepan Borjan